Forestil dig at stå midt på en motorvej, mens bilerne suser forbi, og det eneste, der forhindrer dig fra at blive ramt, er afmærkninger og skilte, der beder bilisterne sænke farten.

Det er hverdag for de jord- og betonarbejdere, der vedligeholder vores veje, og tirsdag fik de en hjælpende hånd fra Folketinget i form af en lov, der skærper straffe til fartbøller ved vejarbejde.

Det vedtagne lovforslag betyder en fordobling af bøden til bilister, som begår hastighedsovertrædelser omkring et vejarbejde eller arbejde af tilsvarende karakter på eller ved vejen. Samtidig kan bilister, som kører for stærkt ved vejarbejde, nu få en betinget frakendelse af kørekortet allerede ved en hastighedsoverskridelse på over 40 procent mod 60 procent i dag. Et flertal bestående af regeringen, DF, SF og Enhedslisten vedtog lovforslaget.

Loven træder i kraft allerede 15. april op til påsketrafikken, hvor der på grund af travlheden er særlig grund til at være opmærksom på hastighedsgrænsen, når man kører forbi arbejderne i de gule og orange veste.

Justitsminister Karen Hækkerup (S) håber, at de hårdere straffe vil lette blyet i bilisterne fodsåler.

»For høj fart er skyld i mange alvorlige trafikulykker, og de mennesker, der arbejder på vores veje, har vi et ansvar for at passe godt på, så de kan udføre deres arbejde under sikre og trygge forhold, siger hun i en skriftlig kommentar.

»Nu fordobler vi bøden for at køre for stærkt og nedsætter grænsen for, hvornår der skal ske betinget frakendelse af førerretten. Det skaber et klart incitament til at tage hastighedsnedsættelsen ved sådanne arbejder alvorligt,« siger justitsministeren.

Rådet for Sikker Trafik anslår, at hvert tredje trafikdrab vil kunne undgås, hvis alle bilister overholdt hastighedsgrænserne.

De seneste år har Vejdirektoratet brugt kampagnen »Pas på min far«, der viste plakater af børn ved vejarbejdet for at appellere til bilisterne at sænke farten. Vejarbejdernes fagforening, 3F, er dog tilfreds med at der fra næste uge kommer mere kontante konsekvenser.

»Noget tyder på, at det ikke har været helt nok, og så skal man have pisken frem i stedet for guleroden. Vi ved, at folk både bliver slået ihjel og lemlæstet ved trafikulykker, når de går og udfører deres arbejde på vejen, og det kan jo ikke være meningen,« siger miljøkonsulent Freddy Hansen fra 3Fs byggegruppe.

Han understreger, at høj fart også er en psykisk belastning for jord- og betonarbejderne.

»Jeg synes, det er glimrende, at man fra politisk hold tager højde for arbejdsmiljøet i forhold til vores og andres medlemmer. Det er respekt for det arbejdende menneske«, siger han.

Folketinget vedtog tirsdag også en lov, der indfører objektivt ansvar for bilens ejer, når bilen fanges i en fotofælde. Det bliver dermed nemmere for politiet at finde en ansvarlig at sende bøden til, hvilket tidligere har været et problem i tilfælde, hvor for eksempel føreren ikke kunne identificeres.

Forslaget har fået voldsom kritik fra den borgerlige blok, der mener, at den nye regel om objektivt ansvar vil gå ud over retssikkerheden, da ejeren vil få tilsendt bøden, selv om det måske er en helt anden, der har overtrådt loven. Den nye regel forventes sat i kraft i begyndelsen af 2015. Samtlige af de borgerlige partier stemte imod lovforslaget.